Mɛni Ji Bɔmi Nami He Fonihi Kɛ Munyuhi Nɛ A Kɛ Maneɔ Nihi Ngɛ Mobile Fon Nɔ? | Nihewi Kɛ Yihewi Biɔ Ke\nKANE NGƐ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Fijian Finnish French Georgian German Greek Haitian Creole Hausa Hebrew Hiligaynon Hindi Hungarian Icelandic Iloko Indonesian Italian Japanese Kazakh Kikamba Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Mongolian Myanmar Nepali Norwegian Nzema Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Quichua (Chimborazo) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spania Sranantongo Swahili Swedish Tagalog Tamil Tatar Telugu Thai Tojolabal Tsonga Turkish Turkmen Ukrainian Urhobo Vietnamese Xhosa Yoruba Zulu\nMɛni oslaahi lɛ ngɛ he?\nE ji bɔmi nami he fonihi, bɔmi nami he munyuhi loo bɔmi nami he videohi nɛ a kɛ maneɔ ngɛ mobile fon nɔ. Nyumu ko de ke, “E pɔ he wawɛɛ mwɔnɛ ɔ. E jeɔ sisi bɔɔbɔɔbɔɔ, eko ɔ nɔ ko mane mo eko, kɛkɛ mo hu o ha lɛ heto, loko o hɛ maa ba o he nɔ ɔ, nyɛ ngɛ nyɛ sibi fonihi nɛ tleɔ bɔmi nami akɔnɔ si manee.”\nMɛni he je nɛ nihi peeɔ jã a? Adafi fiami womi nɛ ji, The New York Times ɔ tsɛ mlaa lelɔ ko munyu se. E de ke, nihewi kɛ yihewi komɛ nɛ a yi jeha nyingmi enyɔ lolo ɔ susuɔ kaa, “ke o suɔlɔ ko foni nɛ e hɛɛ e he gu ngɛ mi ngɛ o mobile fon nɔ ɔ, lɔ ɔ tsɔɔ kaa o ngɛ hlae nɛ nihi nɛ a le kaa o ná bɔmi hyɛ.” Yiheyo ko nɛ e ye jeha 17 ɔ tsɔɔ kaa “e ji bɔmi nami nɛ ngɛ slɔkee ejakaa hɔ loo bɔmi nami mi hiɔ ko ji mi kɛ bɛ.”\nYi mi tomi kpa komɛ a he je nɛ nihewi kɛ yihewi peeɔ jã:\nKonɛ a kɛ gbla nɔ ko nɛ a ngɛ e he suɔmi ɔ juɛmi kɛ ba a nɔ.\nEjakaa nɔ ko mane mɛ eko nɛ e peeɔ mɛ kaa mɛ hu a mane nɔ ɔ eko.’\nKe o kɛ foni mane nɔ ko kɛ gu mobile fon nɔ ɔ, pi o nɔ́ hu, o be nyɛe maa tsɔɔ bɔ nɛ e sa nɛ e kɛ tsu ní ha, aloo bɔ nɛ nihi ma susu ngɛ o he ke a na foni ɔ. Amanda Lenhart ji níhi a mi hlalɔ nɛ tsuɔ ní ngɛ Pew Research Center. E tu bɔmi nami he fonihi kɛ munyuhi nɛ a kɛ maneɔ ngɛ mobile fon nɔ ɔ he munyu ke: “Ligbi etɛ nɛ ɔ, e yi kulaa kaa nihi kɛ foni yayahi maa mane nɛ e yi hu kaa nihi maa ngɔ jamɛ a foni ɔmɛ kɛ to nɛ mɛ hu a kɛ mane ni kpahi.”\nBe komɛ ɔ\nKe nɔ ko nine su fonihi nɛ nihi hɛɛ a he gu ngɛ mi ɔ nɔ ɔ, lɛ hu e kɛ maneɔ e huɛmɛ kɛ yi mi tomi kaa e ma ha nɛ a bua nɛ jɔ.\nNihewi komɛ nɛ a kɛ a plã komɛ be hu ɔ maneɔ fonihi nɛ yiheyo ɔ hɛɛ e he gu ngɛ mi kɛ ya haa ní kpahi konɛ a kɛ pue e hɛ mi si.\nANƐ O LE LO? Behi fuu ɔ, fonihi nɛ nihi hɛɛ a he gu ngɛ mi nɛ a kɛ maneɔ nihi ngɛ mobile fon nɔ ɔ ngɛ kaa jokuɛwi nɛ a peeɔ mɛ basabasa aloo jokuɛwi nɛ a kɛ mɛ náa bɔmi ɔ nɔuu. A bu nihewi kɛ yihewi komɛ po nɛ a yi jeha 18 lolo nɛ a ngɔ bɔmi nami he fonihi kɛ munyuhi kɛ mane nihi ngɛ mobile fon nɔ ɔ fɔ ngɛ kojomi he.\nBaiblo ɔ tsɔɔ kaa bɔmi nami ji nɔ́ kpakpa ngɛ gba si himi mi. (Abɛ 5:18) Se Baiblo ɔ ma nɔ mi kaa ke nɔ ko sɛ we gba si himi mi ɔ, e sɛ nɛ e ná bɔmi. Mo susu Baiblo ngmamihi nɛ nyɛɛ se nɛ ɔmɛ a he nɛ o hyɛ:\n“E sɛ kaa a woɔ yo kɛ nyumu yakayaka fiɛmi, loo mu ní tsumi, loo hɛkɔ ta tete ngɛ nyɛ kpɛti, . . . E sɛ kaa yakayaka munyu, loo kuasiahi a munyu, loo fɛu yemi munyu nɛ sɛ́ jeɔ nyɛ nya.”—Efeso Bi 5:3, 4.\n“Je nɛ ɔ mi akɔnɔ níhi nɛ haoɔ nyɛ, yo kɛ nyumu yakayaka fiɛmi, mu ní tsumi, mi mi la, akɔnɔ yaya, kɛ hɛ tsumi ɔ, . . .nyɛɛ gbe.”—Kolose Bi 3:5.\nBaiblo ɔ bɔ wɔ kɔkɔ ngɛ “yo kɛ nyumu yakayaka fiɛmi” (ajuama bɔmi) he. Se pi lɔ ɔ pɛ, e bɔ wɔ kɔkɔ ngɛ “mu ní tsumi” (ní peepee fɛɛ ko nɛ he tsɔ we) kɛ “akɔnɔ yaya” (enɛ ɔ kɔ we bua jɔmi nɛ ngɛ bɔmi nami nɛ yaa nɔ ngɛ gba si himi mi ɔ he, se mohu e ji bɔmi nami he akɔnɔ nɛ nya wa nɛ haa nɛ nɔ ko nyɛ we nɛ e ye e he nɔ) he hulɔ.\nMo bi o he ke:\nMɛni he je nɛ ke nɔ ko ngɔ foni nɛ nɔ ko hɛɛ e he gu ngɛ mi kɛ mane ɔ e ji “mu ní tsumi” ɔ?\nMɛni blɔ nɔ nɛ enɛ ɔ haa nɛ nɔ ko náa bɔmi nami he “akɔnɔ yaya”?\nMɛni he je nɛ e sɛ nɛ ma hyɛ fonihi kaa jã loo ma kɛ mane nɔ ko?\nBaiblo ngmamihi nɛ nyɛɛ se nɛ ɔmɛ tsɔɔ yi mi tomi kpakpa he je nɛ e sɛ nɛ waa ngɔ wa he kɛ wo ní peepeehi kaa jã mi.\n‘Bɔɔ mɔde wawɛɛ kaa ní tsulɔ kpakpa, konɛ Mawu nɛ ná o he bua jɔmi. Koo pee zo ní.’—2 Timoteo 2:15.\n“E sa kaa nyɛɛ pee nyɛ he klɔuklɔu, nɛ nyɛɛ ngɔ nyɛ he ngɔ ha Mawu!”—2 Petro 3:11.\nNgmami nɛ ɔmɛ tsɔɔ nɔ́ he je nɛ e sa nɛ waa ba wa je mi saminya. Ke o ba o jemi saminya a, hwɔɔ se ko ɔ, o be o he piae kɔkɔɔkɔ ngɛ o sa jemi bami ko he.—Galatia Bi 6:7.\nKɛ nihi naa mi ha kɛɛ?\nAnɛ i ngɛ bumi kɛ ha ni kpahi lo?\nAnɛ i suɔ nɛ i kɛ nɔ́ ko nɛ ma gba ni kpahi a nya a ma je ye hɛja lo?\nKe i kɛ bɔmi nami he fonihi kɛ munyuhi maneɔ nihi ɔ, kɛ a maa na mi ha kɛɛ?\nKe i pee jã a, anɛ ye fɔli ma he mi ye lo?\nSANE KO NƐ YA NƆ NITSƐ “Ye huɛ yiheyo ko nɛ ngɛ plã pee kɛ ngɛ lae ɔ mane niheyo ɔ foni nɛ e hɛɛ e he gu ngɛ mi. Niheyo ɔ hu mane lɛ e nɔ́. E sui ligbi enyɔ po nɛ e papaa na foni ɔ ngɛ e fon ɔ nɔ. Benɛ e papaa na foni ɔ, e pee lɛ nyakpɛ wawɛɛ. E papaa bi lɛ foni ɔ he sane, nɛ e tu anɔkuale. I le kaa e pia e he wawɛɛ ngɛ nɔ́ nɛ e pee ɔ he, se e dɔ e fɔli ɔmɛ wawɛɛ nitsɛ! Enɛ ɔ ha nɛ e fɔli ɔmɛ he we lɛ yi hu.”\nAnɔkuale sane: E ji hɛ mi si puemi kɛ ha nɔ nɛ e kɛ bɔmi nami he foni maneɔ kɛ nɔ nɛ hyɛɔ jamɛ a foni ɔ tsuo. Yiheyo ko nɛ e ye jeha 18 nɛ e plã nyɛ e nɔ kaa e ngɔ lɛ nitsɛ e foni nɛ e hɛɛ e he gu ngɛ mi kɛ mane lɛ ɔ de ke: “Benɛ i pee jã a, e dɔ mi wawɛɛ nɛ zo gbe mi hulɔ.”\nNí peepee nɛ ɔ sɛ, e ji zo nɔ́, nɛ mlaa ngmɛ́ blɔ hulɔ. Ke waa kɛ Baiblo mi ga womihi nɛ nyɛɛ se nɛ ɔmɛ tsu ní ɔ, e maa ye bua wɔ:\n“Nihewi a we akɔnɔ yaya a, yu o he kɛ je he kulaa.”—2 Timoteo 2:22.\n“Níhi nɛ a he be se nami ɔ, ko ha ma hyɛ.”—La 119:37.\nMoo ngɔ Baiblo ga womi kɛ tsu ní ke o ya je si himi ko kaa jã mi. Moo kane nɔ́ nɛ Janet de ɔ, nɛ o hyɛ kaa níhi etɛ nɛ nyɛɛ se ɔ mi te nɛɛ lɛ e hi pe kulaa.\n“Ligbi ko ɔ, i kɛ niheyo ko kpe nɛ wa ngɔ wa fon nɔma kɛ ha wa sibi. Jamɛ a otsi ɔ mi nɔuu ɔ, e de mi ke ma ngɔ foni nɛ i wo dlɔsi kɛ bɔdesi pɛ ngɛ mi kɛ mane lɛ.”—Janet.\nMɛni o susu kaa Janet ko pee? Ke mo ɔ, mɛni o maa pee?\nA. Eko ɔ, o ma susu kaa: ‘Nyagba ko be he kaa ma pee jã. Ejakaa ke i kɛ lɛ je kpo kɛ ya woɔ nya a, ma dla ye he jã nɛ e maa na.’\nB. Eko ɔ, o ma susu kaa: ‘I li nɔ́ he je nɛ e ngɛ foni ko kaa jã hlae. Ma mane lɛ foni kpa ko nɛ e je we ye nɔmlɔ tso ɔ kpo tsɔ, nɛ ma hyɛ nɔ́ nɛ maa ba.’\nD. Eko ɔ, o ma susu kaa: ‘Niheyo nɛ ɔ ngɛ hlae nɛ e kɛ mi nɛ ná bɔmi. Lɔ ɔ he ɔ, e sa nɛ ma je sɛ gbi nɛ ɔ kɛ je ye fon ɔ nɔ.’\nTse etɛne ɔ (D) hi, aloo? Ejakaa Baiblo ɔ de ke: “Nɔmlɔ nɛ le nɔ́ ɔ, ke e na haomi nɛ ma a, e tuu nya fo, nɛ e ya laa e he. Nɔ nɛ be juɛmi ɔ, lɛɛ e kɛ e he ya woɔ haomi mi, nɛ e naa nɔ́.”—Abɛ 22:3.\nJanet sane ɔ nɛ wa susu he ɔ tsɔɔ nɔ́ he je nɛ nihi kɛ a he woɔ ní peepee kaa jã, kɛ jemi bami yaya kpahi a mi. Enɛ ɔ he ɔ, Mɛnɔmɛ nɛ o kɛ mɛ peeɔ huɛ? (Abɛ 13:20) Sarah nɛ e ye jeha 27 ɔ de ke, “E sa nɛ o kɛ nihi nɛ o le kaa a kɛ a he be jemi bami yaya mi woe ɔ nɛ bɔ. Yiheyo ko nɛ a tsɛɛ lɛ Delia nɛ e ye jeha 24 ɔ hu de ke, “Huɛ komɛ bɔɔ mɔde kaa a ma ha nɛ o kɛ o he nɛ wo jemi bami yaya mi. Akɛnɛ a kɛ Mawu blɔ tsɔɔmi tsu we ní he je ɔ, a suɔ nɛ mo hu o pee jã. Ja nɛ o suɔ lo?”\nO KƐ NILE NƐ TSU NÍ KE O KƐ FONIHI NGƐ MANEE!\nKo sa foni ko nɛ ke o fɔli na a, a bua be he jɔe. Nɛ koo ngɔ foni kaa jã kɛ mane nɔ ko hulɔ.\nKe o kɛ foni mane nɔ ko ɔ, ni kpahi ma nyɛ maa hyɛ jamɛ a foni ɔ faa ke o ha we mɛ he blɔ po.\nLoko o ma je bɔmi nami he foni ko nɛ nɔ ko kɛ mane mo kɛ je o klama ko nɔ ɔ, e sa nɛ o bɔ nɔkɔtɔma ko kaa o fɔli, loo o tsɔɔlɔ amaniɛ.